雞雛
作者：汪莘
朝代：宋

paragraphs: 負清抱黄圓如彈，昆侖磅礴幽未判。
母雞春日宿雞棲，躬抱乾坤入烹煆。
翼之腹之氣自蒸，有時踏轉令交貫。
朦朦如困當晝中，惺惺無眠過夜半。
食時莫怪喚不應，凝然有在應難喚。
君不見陰陽氣足有超越，恍惚惚恍生神觀。
數聲隔㲉聞淳音，一點懸胎脫幽贊。
母雞慣事徐啄開，可憐毛羽良毰毸。
却思裏許若爲活，跧伏性命能低回。
啄粟飲水孰教之，天機自動曾何疑。
三三兩兩旋母脚，出入南北相追隨。
纍然多寡乍磊落，倏然後先無定著。
乘閒疾數數不得，往來旁午依前錯。
聞道輪迴少安泊，謫仙那能被法縛。
秋山歸來酒新熟，呼童烹雞色自若。
殺與不殺莫忖度，請君注目寒江倚山閣。